**Európsky finančný stabilizačný nástroj *(European Financial Stability Facility- EFSF)***

EFSF vznikol ako dočasný mechanizmus na poskytovanie finančnej pomoci pre zadlžené krajiny eurozóny, ktoré mohli svojou ekonomickou situáciou ohroziť stabilitu jednotnej európskej meny. Po dobu troch rokov poskytol finančnú pomoc trom krajinám eurozóny, ktoré sa ocitli v ťažkostiach v dôsledku finančnej krízy.

**Mechanizmus fungovania**

EFSF bol založený ako akciová spoločnosť, ktorej akcionármi sú členské štáty eurozóny. Výška podielu akcionárov na základnom imaní spoločnosti sa stanovila podľa pomeru na základom imaní Európskej Centrálnej Banky (ECB). Podiel Slovenskej republiky predstavoval menej ako 1% z celkovej výšky a tvoril sumu 282 564,64 EUR.

Hlavným princípom fungovania EFSF je možnosť získavať finančné prostriedkov na trhu za výhodnejších podmienok ako členský štát v problémoch. Za týmto účelom EFSF vydáva dlhopisy, za ktoré ručia akcionári, čím dlhopisy získavajú najvyšší rating AAA. Záruky by boli zvolané v prípade, ak by EFSF nedokázalo plniť svoje záväzky voči investorom, ktorí si EFSF dlhopisy kúpili (napríklad, ak by niektorý štát, ktorý si od EFSF požičal peniaze, nesplácal svoju pôžičku).

Aby boli dlhopisy vnímané investormi ako mimoriadne bezpečné, využíva sa systém tzv. nadzáruk. To znamená, že ručitelia ručia za sumu, ktorá prevyšuje sumu úverov. Takže aj v prípade, ak by niektorý z ručiteľov nebol schopný plniť svoju záruku, sľúbená výška záruk ostatných by bola dostatočná na vyplatenie dlhopisov. Ručiteľské prísľuby tvoria 779 mld. EUR, čím je zabezpečená efektívna úverová kapacita vo výške 440 mld. EUR. Podiel Slovenskej republiky na zárukách predstavuje sumu 7,72 mld. EUR.

V prípade, ak niektorý členský štát požiadal o finančnú pomoc, inštitúcie EK, MMF a ECB vypracovali podmienky poskytnutia finančnej pomoci- tzv. stabilizačný program. Plnenie týchto podmienok malo zaručiť, že sa odstránia štrukturálne problémy v ekonomike, ktoré- okrem vonkajších faktorov- viedli k vysokej zadlženosti. Medzi takéto podmienky patrili napríklad reforma dôchodkového systému, zvýšenie transparentnosti v krajine, zmeny v daňovej a sociálnej politike. Zároveň sa dohodli technické záležitosti úveru, ako napr. výška úrokovej sadzby, doba splatnosti a pod.

|  |
| --- |
| **Základné údaje** |
| **Vznik** | 7. 6. 2010 |
| **Ukončenie aktívnej činnosti** | 30. 6. 2013 |
| **Sídlo** | Luxemburg |
| **Právna forma** | akciová spoločnosť |
| **Členstvo** | krajiny eurozóny*(okrem Lotyšska a Litvy, ktoré vstúpili do eurozóny po ukončení aktívnej činnosti EFSF)* |
| **Ručiteľské prísľuby** | 779 mld. EUR |
| **Úverová kapacita** | 440 mld. EUR |
| **Poskytnutá pomoc** | 174,6 mld. EUR |

**Proces poskytovania finančnej pomoci**

**Oficiálna žiadosť o pomoc** členského štátu

**Stabilizačný program**

EK, v spolupráci s MMF a ECB, rokuje o podmienkach, ktoré musia byť splnené na to, aby mohol byť poskytnutý úver

**Schválenie požiadaviek úveru**

Podpísanie tzv. *Memoranda o porozumení*

**Vyplatenie úveru**

Úver sa vyplácal postupne po jednotlivých tranžiach, vždy po splnení podmienok

|  |  |  |  |
| --- | --- | --- | --- |
| **Programová krajina** | **Čerpaná pomoc(mld. EUR)** | **Začiatok čerpania** | **Koniec čerpania** |
| **Írsko** | 17,7 | 2010 | 2013 |
| **Portugalsko** | 26 | 2011 | 2014 |
| **Grécko** | 130,9 | 2012 |  2015 |

**Poskytnutá finančná pomoc z EFSF**

Počas troch rokov fungovania EFSF boli poskytnuté tri programy finančnej pomoci, a to Írsku, Portugalsku a Grécku. Dve krajiny program úspešne ukončili a vrátili sa na finančné trhy- Írsko v roku 2013 a Portugalsko v roku 2014. Celková suma poskytnutej pomoci bola vo výške 174,6 mld. EUR.

|  |  |
| --- | --- |
| **Členský štát** | **Ručiteľské prísľuby (mld. Eur)** |
| Belgicko | 27,0 |
| Cyprus | 1,5 |
| Estónsko | 2,0 |
| Fínsko | 14,0 |
| Francúzsko | 158,5 |
| Grécko | 21,9 |
| Holandsko | 44,4 |
| Írsko | 12,4 |
| Luxembursko | 1,9 |
| Malta | 0,7 |
| Nemecko | 211,1 |
| Portugalsko | 19,5 |
| Rakúsko | 21,6 |
| Slovensko | 7,7 |
| Slovinsko | 3,7 |
| Španielsko | 92,5 |
| Taliansko | 139,3 |
| **Spolu** | **779,7** |

**Európsky finančný stabilizačný mechanizmus (EFSM)**

Európsky finančný stabilizačný mechanizmus (EFSM) bol vytvorený v roku 2010, ako jedna z prvých reakcií na vypuknutie finančnej krízy v Európe. Jedná sa o mechanizmus v rámci rozpočtu EÚ, ktorý je v pôsobnosti EK. V prípade, ak štát eurozóny požiada o pomoc, EK vydá dlhopisy, za ktoré ručí prostriedkami z rozpočtu EÚ. S takouto zárukou môže EK výhodne získať prostriedky na finančnom trhu a  následne ich požičať štátu eurozóny, ktorý sa ocitol v problémoch.

Úverová kapacita tohto nástroja predstavuje 60 mld. EUR. Veľmi rýchlo po vytvorení EFSM sa ukázalo, že táto suma nebude dostatočná na riešenie dlhovej krízy v eurozóne. Samotné Grécko potrebovalo pomoc vo výške 80 mld. eur, ktorá mu bola poskytnutá ad hoc formou bilaterálnych pôžičiek. V tomto období vznikla myšlienka založenia ďalšieho dočasného mechanizmu na pomoc zadlženým krajinám eurozóny, a tak v júni 2010 vznikol EFSF. Odvtedy tieto dva nástroje fungovali paralelne a obidva poskytli pôžičky Írsku, Portugalsku a Grécku. Z EFSM bolo celkovo požičaných 46,8 mld. Eur. Čerpanie pomoci bolo, rovnako ako pri EFSF, podmienené plnením stabilizačného programu, ktoré EK pravidelne monitoruje.

**Európsky mechanizmus pre stabilitu (ESM)**

V roku 2011 sa začalo pracovať na tom, aby stabilizačný mechanizmus v eurozóne získal trvalú podobu. Ministri financií štátov eurozóny sa dohodli na vytvorení novej medzivládnej organizácie s úverovou kapacitou 500 mld. EUR. V priebehu roka 2012 začal Európsky mechanizmus pre stabilitu (tzv. trvalý euroval) úspešne fungovať a postupne by mal prebrať všetky funkcie EFSF, ako aj EFSM. Od júna 2013, kedy EFSF ukončil aktívnu činnosť, ESM ako jediný môže poskytnúť novú finančnú pomoc. EFSF ako také zanikne, keď budú splatené všetky splátky poskytnutých úverov vrátane úrokov.

Rozdiely vo fungovaní EFSF a ESM nie sú veľké, organizácie však boli založené na iných právnych základoch. EFSF bol od začiatku považovaný za dočasné krízové riešenie a bol vytvorený ako akciová spoločnosť podľa luxemburského práva. Založenie ESM na základe medzinárodného práva si vyžadovalo aj úpravu Zmluvy o fungovaní EÚ. ESM nevyužíva systém záruk, ale splateného a upísaného imania. Takisto sa používa rozdielna stratégia riadenia dlhu a likvidity. ESM ako medzinárodná organizácia navyše získala postavenie zvýhodneného veriteľa.

